โบรกมองบวก ดีล JMART ซื้อ “สุกี้ ตี๋น้อย” เล็งอัพกำไรเพิ่ม ชูเป้า 65 บาท
 “บล.บัวหลวง” มองบวกดีล JMART ซื้อหุ้น “สุกี้ ตี๋น้อย” 30% พร้อมแนะนำ “ซื้อ” คงราคาเป้าหมาย 65 บาท เล็งปรับประมาณกำไรเพิ่มหลังรายงานกำไรไตรมาส 3/65
 “บล.บัวหลวง” มองบวกดีล JMART ซื้อหุ้น “สุกี้ ตี๋น้อย” 30% พร้อมแนะนำ “ซื้อ” คงราคาเป้าหมาย 65 บาท เล็งปรับประมาณกำไรเพิ่มหลังรายงานกำไรไตรมาส 3/65
9 พ.ย. 2565

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ วันนี้ (9 พ.ย.65) กรณีที่ บริษัท เจ มาร์ท จำกัด (มหาชน) หรือ JMART แจ้งเข้าลงทุน และลงนามสัญญาการเข้าลงทุน และสัญญาผู้ถือหุ้นใน บริษัท บี เอ็น เอ็น เรสเตอรองท์ กรุ๊ป หรือ BNN หรือ สุกี้ตี๋น้อย ในสัดส่วน 30% หลังการเพิ่มทุน มูลค่ารายการ 1.2 พันล้านบาท คาดจบดีลใน ธ.ค.นี้
สำหรับ BNN ประกอบธุรกิจร้านอาหารสุกี้ชื่อแบรนด์ “สุกี้ ตี๋น้อย” ปัจจุบันมี 42 สาขา (ปี 64 อยู่ที่ 36 สาขา) มีแผนขยายสาขาต่อเนื่อง ทั้งในกรุงเทพฯ แลต่างจังหวัดแบบก้าวกระโดด รวมถึงการเข้าเสนอขายหุ้นไอพีโอในตลาดหลักทรัพย์แห่งประเทศไทย ด้านผลประกอบการปี 64 มีรายได้ 1.57 พันล้านบาท และกำไรสุทธิ 148 ล้านบาท คิดเป็นอัตรากำไรสุทธิ 9.41% ใกล้เคียงกับที่ฝ่ายวิจัยคาดการณ์อัตรากำไรสุทธิของ M ที่ 10.1% ในปี 65
ขณะที่มูลค่ารายการซื้อขายที่ 1.2 พันล้านบาท แบ่งเป็นซื้อจากผู้ถือหุ้นเดิม 15% และหุ้นเพิ่มทุนใหม่ 15% รวมเป็น 30% ของทุนจดทะเบียนหลังรวมหุ้นเพิ่มทุนแล้ว
ทั้งนี้ หากเทียบมูลค่าการซื้อที่ 1.2 พันล้านบาท กับส่วนแบ่งกำไร 30% บนกำไรปี 64 (แบบไม่ได้คำนวณการเติบโตฉ จะได้ PER ที่ 26.7 เท่า และหากสมมติให้กำไรปี 65 เติบโต 50% จะได้ PER ที่อยู่เพียง 18 เท่า ซึ่งต่ำกว่า PER ปี 65-66 ของ M ในปัจจุบันที่ 33.1 และ 21.4 เท่า ตามลำดับ
อย่างไรก็ตาม ฝ่ายวิจัยมองว่าดีลนี้เป็นปัจจัยบวกใหม่ต่อ JMART เนื่องจากสุกี้ ตี๋น้อยเป็นร้านสุกี้ที่จะมาแรง และเติบโตเร็วที่สุดร้านหนึ่งในยุค และมีโอกาสอีกมากในต่างจังหวัด และกลุ่ม JMART จะเข้าไปช่วยเสริมเรื่องเทคโนโลยี และการเงิน ช่วยผลักดันเข้าตลาดหลักทรัพย์ฯ ดังนั้น จึงยังคงคำแนะนำ “ซื้อ” ราคาเป้าหมาย 65 บาท อีกทั้งจะมีการทบทวนประมาณการกำไร และราคาเป้าหมายอีกครั้ง หลังรายงานกำไรไตรมาส 3/65